10. การควบคุมภายใน

ในการดำเนินการธุรกิจบริการทางการเงินให้แก่ประชาชน และองค์กรนิติบุคคลทั่วไป ธนาคารตระหนักดีถึงการปฏิบัติงานที่ต้องมีระบบการควบคุมกำกับการปฏิบัติการ ที่สามารถประเมินผลได้ทุกขณะ เพื่อให้งานบริการเป็นไปอย่างโปร่งใส ถูกต้องครบถ้วน และเป็นที่ไว้วางใจของผู้ใช้บริการ ดังนั้น ธนาคารได้แต่งตั้งคณะกรรมการบริหารความเสี่ยง คณะกรรมการตรวจสอบ รวมถึงสายตรวจสอบและควบคุม และงานกำกับดูแล ทั้งระดับธนาคารและระดับสายงาน โดยมีการแบ่งหน้าที่ความรับผิดชอบ ดังนี้

คณะกรรมการบริหารความเสี่ยง
มีหน้าที่กำหนดนโยบายและกลยุทธ์เกี่ยวกับการบริหารความเสี่ยงรวมถึงการทบทวนความเพียงพอและประสิทธิผลของระบบการบริหารความเสี่ยงและการปฏิบัติตามนโยบายที่กำหนด

คณะกรรมการตรวจสอบ มีหน้าที่และความรับผิดชอบต่อคณะกรรมการธนาคาร
ในการพิจารณาประสิทธิผลของระบบการควบคุมภายในธนาคาร การดูแลรายงานทางการเงิน
พิจารณาความเหมาะสมของระบบการบริหารความเสี่ยง
พิจารณาทบทวนงานของสายตรวจสอบและควบคุมของธนาคาร

สายตรวจสอบและควบคุม มีหน้าที่และความรับผิดชอบในการตรวจสอบหน่วยงานในธนาคาร
เพื่อตรวจสอบระบบงาน ข้อมูล
และการปฏิบัติงานและจัดทำรายงานผลการตรวจสอบเสนอคณะกรรมการตรวจสอบ ฝ่าย
จัดการและผู้บริหารต้นสังกัดหน่วยงานที่ได้รับการตรวจสอบ

งานกำกับดูแล (Compliance)
มีหน้าที่และความรับผิดชอบในการให้ความชัดเจนเกี่ยวกับกฎข้อบังคับของทางราชการ
เพื่อให้ทุกหน่วยงานในธนาคารมีการปฏิบัติงานที่ถูกต้องตามกฎหมาย
และกฎระเบียบของหน่วยงานต่าง ๆ ที่เกี่ยวข้อง

ทั้งนี้ ธนาคารสามารถสรุประบบการควบคุมภายใน ดังนี้

1.  การประเมินความเพียงพอของระบบควบคุมภายใน ซึ่งคณะกรรมการธนาคาร
    และคณะกรรมการตรวจสอบร่วมกันพิจารณาความเพียงพอของระบบควบคุมภายใน
    โดยได้พิจารณาระบบควบคุมภายในที่สำคัญ 5 ส่วน ได้แก่ 1) องค์กรและสภาพแวดล้อม 2)
    การบริหารความเสี่ยง 3) การควบคุมการปฏิบัติงานของฝ่ายบริหาร 4)
    ระบบสารสนเทศและการสื่อสารข้อมูล และ 5) ระบบการติดตาม ทั้งนี้
    การประชุมคณะกรรมการธนาคารครั้งที่ 2/2548 เมื่อวันที่ 25 กุมภาพันธ์ 2548
    ซึ่งมีคณะกรรมการตรวจสอบเข้าร่วมประชุมด้วย
    ได้พิจารณาระบบการควบคุมภายในของธนาคารตามแบบประเมินความเพียงพอของระบบควบคุมภายใน
    และมีมติเห็นชอบเป็นเอกฉันท์ว่า ธนาคารมีระบบควบคุมภายในที่เพียงพอ

2.  การจัดตั้งองค์กรขึ้นอย่างเป็นทางการเพื่อรับผิดชอบในการตรวจสอบระบบการควบคุมภายใน
    ซึ่งมีหน้าที่ที่ชัดเจน
    เพื่อให้การปฏิบัติงานทุกด้านของธนาคารมีการตรวจสอบและควบคุมอย่างใกล้ชิด
    ทั้งมีการประเมินผลการตรวจสอบให้หน่วยงานได้รับทราบเพื่อทำการปรับปรุงแก้ไขอย่างทันท่วงที
    ในกรณีที่มีข้อผิดพลาดเกิดขึ้น

3.  การกำหนดนโยบายและกลยุทธ์การบริหารความเสี่ยง
    รวมถึงทบทวนความเพียงพอและประสิทธิผลของระบบการบริหารความเสี่ยงและการปฏิบัติตามนโยบายที่กำหนด
    ซึ่งอยู่ภายใต้งานความรับผิดชอบของคณะกรรมการบริหารความเสี่ยง

4.  การควบคุมการปฏิบัติงานของฝ่ายจัดการ โดยธนาคารได้กำหนดขอบเขตอำนาจหน้าที่
    และอำนาจการอนุมัติกรณีต่าง ๆ ไว้อย่างชัดเจนเป็นลายลักษณ์อักษร และมีความชัดเจนว่า
    กรณีใดบ้างที่ผู้มีอำนาจไม่อาจมอบอำนาจต่อให้ผู้อื่นทำการแทน

5.  การจัดระบบในการจัดเก็บเอกสารสำคัญของธนาคาร
    โดยธนาคารมีระบบจัดเก็บเอกสารอย่างชัดเจน
    เพื่อป้องกันมิให้เอกสารมีการทำลายก่อนเวลาอันควร
    และต้องเป็นไปตามหลักกฎหมายที่เกี่ยวข้อง

6.  การดำเนินตามนโยบายทางการบัญชี
    และปฏิบัติงานตามมาตรฐานการบัญชีที่สอดคล้องกับธุรกิจของธนาคาร

รายงานคณะกรรมการตรวจสอบ

เรียน ท่านผู้ถือหุ้น

คณะกรรมการตรวจสอบมีจำนวน 3 ท่าน ทุกท่านเป็นกรรมการอิสระ
โดยได้รับการแต่งตั้งจากคณะกรรมการธนาคารเมื่อวันที่ 17 ตุลาคม 2546
สืบแทนคณะกรรมการตรวจสอบชุดเดิม มีวาระดำรงตำแหน่งถึงวันที่ 4 พฤศจิกายน 2547
และเมื่อครบกำหนด คณะกรรมการธนาคารได้แต่งตั้งให้ปฏิบัติหน้าที่ต่ออีกวาระหนึ่ง มีกำหนด 2 ปี
ครบกำหนดวันที่ 4 พฤศจิกายน 2549 ในระหว่างปี 2547
คณะกรรมการตรวจสอบได้มีการประชุมร่วมกับฝ่ายจัดการและผู้สอบบัญชีภายใน 10 ครั้ง
เพื่อพิจารณาผลการตรวจสอบและสอบทานงบการเงินของผู้สอบบัญชี
แลกเปลี่ยนความคิดเห็นและทบทวนความเหมาะสมเพียงพอของระบบควบคุมภายใน
รวมทั้งแผนการตรวจสอบ ตลอดจนภารกิจอื่น ๆ ตามที่ได้รับมอบหมาย
ซึ่งในการประชุมบางครั้งผู้สอบบัญชีได้ร่วมประชุมด้วย
ทั้งนี้คณะกรรมการตรวจสอบได้รายงานผลการประชุมทุกครั้งต่อคณะกรรมการธนาคาร

คณะกรรมการตรวจสอบได้สอบทานงบการเงินของธนาคารกรุงเทพ จำกัด (มหาชน) สำหรับปีสิ้นสุด
วันที่ 31 ธันวาคม 2547 เห็นว่า งบการเงินจัดทำในหลักการบัญชีที่รับรองทั่วไป
และมีการเปิดเผยข้อมูลอย่างเพียงพอ
เป็นไปตามรายงานของผู้สอบบัญชีที่เสนอต่อคณะกรรมการธนาคารและผู้ถือหุ้น
และสอดคล้องกับข้อมูลที่คณะกรรมการตรวจสอบได้รับ
ทั้งนี้ได้มีการปรับปรุงงบการเงินที่เสนอตามรูปแบบที่ทางการกำหนด

คณะกรรมการตรวจสอบมีความมั่นใจว่า
ระบบควบคุมภายในของธนาคารปัจจุบันมีความเหมาะสมเพียงพอ และมีการพัฒนาอย่างต่อเนื่อง
ซึ่งคณะกรรมการตรวจสอบได้มีการสอบทานร่วมกับผู้สอบบัญชี ผู้ตรวจสอบภายใน
และฝ่ายจัดการอย่างสม่ำเสมอ
รวมทั้งได้มีการประเมินเพื่อให้มั่นใจว่าธนาคารได้ปฏิบัติถูกต้องตามกฎหมาย ข้อบังคับ
และระเบียบปฏิบัติต่างๆ

อนึ่ง คณะกรรมการตรวจสอบได้พิจารณาคัดเลือก นายนิติ จึงนิจนิรันดร์ และ/หรือ นางสาวจงจิตต์
หลีกภัย และ/หรือ นายเพิ่มศักดิ์ จิระจักรวัฒนา จากสำนักงานดีลอยท์ ทู้ช โธมัทสุ ไชยยศ
เป็นผู้สอบบัญชีของธนาคารและพิจารณาค่าตอบแทนการตรวจสอบบัญชี
โดยได้จัดทำความเห็นและข้อเสนอแนะเสนอต่อคณะกรรมการธนาคาร
เพื่อนำเสนอที่ประชุมผู้ถือหุ้นพิจารณาแต่งตั้งผู้สอบบัญชีและอนุมัติอัตราค่าตอบแทนการตรวจสอบบัญชี

ตลอดปี 2547 คณะกรรมการตรวจสอบ ได้ปฏิบัติหน้าที่ด้วยความรอบคอบ มีความอิสระ
และแสดงความเห็นอย่างตรงไปตรงมา โดยไม่มีข้อจำกัดในการได้รับข้อมูล ทรัพยากร
และความร่วมมือจากธนาคาร

พลเรือเอก

(ประเจตน์ ศิริเดช)

ประธานกรรมการตรวจสอบ

22 กุมภาพันธ์ 2548